ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0582/98 υποβολή: Elly Plooij-van Gorsel (ELDR) προς την Επιτροπή (4 Μαρτίου 1998)

Θέμα: Ανάθεση προγραμμάτων που χρηματοδοτούνται από πόρους του ΕΤΑ σε ευρωπαοκές επιχειρήσεις

Στο πλαίσιο της αναπτυξιακής βοήθειας η ΓΔ IV αναθέτει σε ευρωπαϊκές επιχερήσεις την εφαρμογή προγραμμάτων που χρηματοδοτούνται από το ΕΤΑ σε αναπτυσσόμενες χώρες.

Μπορεί να αναφέρει η Επιτροπή ποια διαδικασία ακολουθείται για την ανάθεση αυτών των προγραμμάτων, δηλ. δημοσίευση, τόπος, δεδομένα, κριτήρια και προθεσμίες υποβολής των αιτήσεων ανάθεσης;

Πόσες αιτήσεις υποβλήθηκαν στην Επιτροπή το 1996 και από ποια κράτη μέλη;

Πόσα προγράμματα ανατέθηκαν το 1996 σε ευρωπαϊκές επιχειρήσεις;

Πώς κατανέμονται ανά κράτος μέλος τα προγράμματα αυτά και για τι ποσά επρόκειτο όσον αφορά το 1996;

Απάντηση του κ.Pinheiro εξ ονόματος της Επιτροπής (3 Απριλίου 1998)

Τα έργα και οι συμβάσεις που χρηματοδοτούνται από το Ευρωπαϊκό Ταμείο Ανάπτυξης (ΕΤΑ) διέπονται από τη σύμβαση της Λομέ η οποία βασίζεται κυρίως στην αρχή της συνδιαχείρισης των ενισχύσεων με τις δικαιούχους χώρες της Αφρικής, της Καραϊβικής και του Ειρηνικού (ΑΚΕ). Στο πλαίσιο αυτό, η ανάθεση των συμβάσεων πραγματοποιείται από την εθνική αρχή της δικαιούχου χώρας ΑΚΕ, σύμφωνα με τους κανόνες που ορίζει η σύμβαση της Λομέ και η απόφαση 3/90 του Συμβουλίου των Υπουργών ΑΚΕ και Κοινότητας της 29ης Μαρτίου 1990. ((ΕΕ L 382 της 31.12.1990. ))

Οι διεθνείς προσκλήσεις προς υποβολή προσφορών δημοσιεύονται στην Επίσημη Εφημερίδα των ΕΚ καθώς και σε αυτή των κρατών ΑΚΕ. Η δημοσιευόμενη προκήρυξη περιέχει τις διευθύνσεις στις οποίες μπορεί ζητηθεί το τεύχος της πρόσκλησης προς υποβολή προσφορών ή να επιτραπεί η μελέτη του (στην Ευρώπη, τα γραφεία της Επιτροπής στα κράτη μέλη και η υπηρεσία προσκλήσεων προς υποβολή προσφορών για το Βέλγιο). Ακόμη στη διεύθυνση Internet της ΓΔ VIII είναι δυνατό να βρεθούν οι πληροφορίες σχετικά με την κατάσταση των έργων και των προσκλήσεων προς υποβολή προσφορών που βρίσκονται σε εξέλιξη.

Διεύθυνση: http://europa.eu.int/en/comm/dg08/dgviii.htm

Η συμμετοχή στις προσκλήσεις προς υποβολή προσφορών και τις συμβάσεις του ΕΤΑ είναι δυνατή με ίσους όρους για όλες τις επιχειρήσεις των κρατών μελών και των κρατών ΑΚΕ. Οι ημερομηνίες δημοσίευσης καθώς και τα κριτήρια επιλογής καθορίζονται χωριστά για κάθε σύμβαση. Η προθεσμία υποβολής προσφορών στο πλαίσιο ανοικτής πρόσκλησης προς υποβολή προσφορών ανέρχεται σε 90 ημέρες τουλάχιστον από την ημερομηνία της δημοσίευσης.

Τηρούνται στατιστικά στοιχεία μόνο για τις αναδόχους επιχειρήσεις των συμβάσεων. Η Επιτροπή αποστέλλει απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου τα στοιχεία για το 1996 από τα οποία φαίνεται μέσω των ποσών και των ποσοστών η κατανομή ανά διεθνή πρόσκληση προς υποβολή προσφορών των συμβάσεων του ΕΤΑ μεταξύ των κρατών μελών.
ΓΡΑΠΤΗ ΕΡΩΤΗΣΗ E-0495/98 υποβολή: Richard Howitt (PSE) προς την Επιτροπή (2 Μαρτίου 1998)

Θέμα: Μη χορήγηση άδειας οδήγησης σε άτομα που πάσχουν από σακχαρώδη διαβήτη (Diabetes Mellitus) στο Ηνωμένο Βασίλειο

Σε συνέχεια ερώτησης ψηφοφόρου της εκλογικής μου περιφέρειας, του κ. Paul Moore από το Wickford, ερωτάται η Επιτροπή εάν πιστεύει ότι η μη χορήγηση άδειας οδήγησης σε άτομα που πάσχουν από σακχαρώδη διαβήτη, σύμφωνα με την οδηγία 91/439/ΕΟΚ ((EE L 52 της 27.2.1991, σελ.5. )), η οποία ετέθη σε ισχύ στο Ηνωμένο Βασίλειο από 1ης Ιανουαρίου 1998, θα μπορούσε να αποτελεί διακριτική μεταχείριση σύμφωνα με το νέο άρθρο 6Α του Σχεδίου Συνθήκης του Άμστερνταμ; Προτίθεται η Επιτροπή να ερευνήσει το ζήτημα αυτό;

Απάντηση του κ. Kinnock εξ ονόματος της Επιτροπής (16 Απριλίου 1998)

Η Επιτροπή δεν πιστεύει ότι οι διατάξεις σχσετικά με τον σακχαρώδη διαβήτη που αναφέρεται στο σημείο 10 του Παραρτήματος ΙΙΙ της οδηγίας 91/439/ΕΟΚ του Συμβουλίου της 29ης Ιουλίου 1991 για την άδεια οδήγησης ((ΕΕ L 237, 24.08.1991. )) ότι εισάγει διακρίσεις βάσει του άρθρου 6Α του σχεδίου συνθήκης του 'Αμστερνταμ.

Η Επιτροπή παρακαλεί το Αξιότιμο Μέλος του Ευρωπαϊκού Κοινοβουλίου να ανατρέξει στις απαντήσεις που δόθηκαν στις γραπτές ερωτήσεις Ε-113/98 του κ. Waddington και Ε-539/98 του κ. Nicholson ((βλέπε σελίδα 23. )) και στην προφορική ερώτηση Η-60/98 της κας McIntosh κατά τη διάρκεια των ερωτήσεων στην επί μέρους σύνοδο ((Συζήτηση του Ευρωπαϊκού Κοινοβουλίου (Φεβρουαρίου 1998). )) του Ευρωπαϊκού Κοινοβουλίου το Φεβρουάριο του 1998. Η Επιτροπή αποστέλλει στο Αξιότιμο Μέλος του Ευρωπαϊκού Κοινοβουλίου και στη Γενική Γραμματεία αντίγραφο της επιστολής που έχει στείλει στους γενικούς ελεγκτές του θέματος.
ΓΡΑΠΤΗ ΕΡΩΤΗΣΗ E-0350/98 υποβολή: Amedeo Amadeo (NI) προς την Επιτροπή (17 Φεβρουαρίου 1998)

Θέμα: Περιβαλλοντικοί φόροι

Αναφορικά με την ανακοίνωση της Επιτροπής «περιβαλλοντικοί φόροι και επιβαρύνσεις στην ενιαία αγορά» (COM(97)9 τελ.).

Ζητείται από την Επιτροπή, μόλις ολοκληρωθούν οι αναλύσεις σχετικά με τις οικονομικές και περιβαλλοντικές επιπτώσεις των φόρων, να εκπονήσει συμπληρωματική ανακοίνωση στην οποία θα διευκρινίζονται με ακρίβεια και διαφάνεια τα κριτήρια που πρέπει να διέπουν την καθιέρωση των φόρων.

Απάντηση της Κας Bjerregaard εξ ονόματος της Επιτροπής (30 Μαρτίου 1998)

Όταν έλθει η στιγμή να αξιολογηθούν οι επιπτώσεις από τη λειτουργία των μέσων αυτών, η Επιτροπή θα αντλήσει τα συμπεράσματά της για την ακολουθούμενη πολιτική. Είναι επομένως πολύ πρόωρο να ξέρει κανείς αν η αξιολόγηση καταλήξει στην ανάγκη υιοθέτησης πιο ουσιαστικών κριτηρίων.
ΓΡΑΠΤΗ ΕΡΩΤΗΣΗ P-0853/98 υποβολή: Graham Mather (PPE) προς την Επιτροπή (11 Μαρτίου 1998)

Θέμα: Διάθεση εισιτηρίων για το Παγκόσμιο Κύπελλο (Γαλλία 98)

Κατ' επανάληψη έχουν διατυπωθεί κατηγορίες στα μέσα ενημερώσεως και από μέλη του Ευρωπαϊκού Κοινοβουλίου ότι η μέθοδος που ακολουθείται για τη διάθεση εισιτηρίων για αγώνες του Παγκοσμίου Κυπέλλου στη Γαλλία φέτος το καλοκαίρι παραβιάζει τους κανόνες ανταγωνισμού της ΕΕ.

Η Επιτροπή έχει δηλώσει (PE 264.470) ότι έχει έλθει σε επαφή με πέντε διοργανωτές ταξιδίων (tour operators) καθώς και με τη γαλλική οργανωτική επιτροπή επί του θέματος και ότι θα αποφασίσει κατά πόσον έχει υπάρξει παραβίαση των κανόνων ανταγωνισμού της ΕΕ ευθύς ως λάβει τις απαντήσεις που θα της παράσχουν.

Δεδομένου του τεράστιου ενδιαφέροντος του κοινού για το θέμα και δεδομένου ότι τυχόν ανάληψη δράσεως από την Επιτροπή θα πρέπει να γίνει συντόμως για να αποβεί προς όφελος των πολιτών της ΕΕ, ποία χρονική κλίμακα βλέπει η Επιτροπή για τις ως άνω διαδικασίες και πρόκειται να γίνει επίσημη δήλωση προς το κοινό σχετικώς;

Απάντηση του κ. Van Miert εξ ονόματος της Επιτροπής (23 Απριλίου 1998)

Σύμφωνα με την απάντηση που δόθηκε από τη γαλλική οργανωτική επιτροπή (CFO) σε σχετικό αίτημα της Επιτροπής του Φεβρουαρίου 1998 για την παροχή περαιτέρω πληροφοριών, η Επιτροπή κατέληξε προσωρινά στο συμπέρασμα ότι ορισμένες πτυχές των συμφωνιών διανομής εισιτηρίων της CFO εισήγαγαν διακρίσεις κατά των οπαδών εκτός Γαλλίας, δηλαδή υπήρχε κατάχρηση της δεσπόζουσας θέσης της CFO βάσει του άρθρου 86 της συνθήκης ΕΚ.

Για να αποκατασταθούν σε όσο το δυνατόν μεγαλύτερο βαθμό οι επιπτώσεις αυτής της συμπεριφοράς, οι υπηρεσίες της Επιτροπής ζήτησαν από την CFO να διαθέσει τα υπόλοιπα 160.000 μη πωληθέντα εισιτήρια αποκλειστικά σε άτομα εκτός Γαλλίας. Στις 23 Μαρτίου 1998, η CFO δήλωσε ότι δεν συμφωνούσε με το αίτημα αυτό, αλλά θα διέθετε τα εισιτήρια αυτά σε Γάλλους και μη Γάλλους χωρίς καμία διάκριση.

Λαμβάνοντας υπόψη την άρνηση της CFO να χορηγήσει τα υπόλοιπα εισιτήρια αποκλειστικά σε κατοίκους εκτός Γαλλίας, ο Επίτροπος Van Miert ανακοίνωσε πρόσφατα ότι οι υπηρεσίες του επρόκειτο να κινήσουν επίσημη διαδικασία κατά της CFO σχετικά με τα εισιτήρια που πωλήθηκαν ήδη βάσει των καταχρηστικών ρυθμίσεων που προαναφέρθηκαν. Η Επιτροπή σκοπεύει να κινήσει το ταχύτερο τη διαδικασία, τηρώντας βέβαια τις αναγκαίες διαδικαστικές προϋποθέσεις.

Ενώ αναγνωρίζεται ότι είναι σημαντικό να ληφθούν υπόψη θέματα ασφάλειας στην εφαρμογή οποιουδήποτε συστήματος διανομής εισιτηρίων για το Παγκόσμιο Κύπελλο, η Επιτροπή, στο παρόν στάδιο της διαδικασίας, δεν θεωρεί ότι το σύστημα διανομής εισιτηρίων της CFO μπορεί να δικαιολογηθεί για λόγους ασφάλειας.
ΓΡΑΠΤΗ ΕΡΩΤΗΣΗ E-0245/98 υποβολή: Petrus Cornelissen (PPE) προς την Επιτροπή (13 Φεβρουαρίου 1998)

Θέμα: Αυτοκινητοπειρατείες

1. Γνωρίζει η Επιτροπή ότι έχει εισδύσει στην Ευρώπη ένας νέος θρασύς τρόπος κλοπής αυτοκινήτων, δηλαδή η «αυτοκινητοπειρατεία»(«car-jacking»), η οποία συνίσταται στο να εξαναγκάζεται ο οδηγός να παραδώσει τα κλειδιά του αυτοκινήτου στον «αυτοκινητοπειρατή» που εξαφανίζεται εν συνεχεία με το αυτοκίνητο;

2. Είναι διατεθειμένη η Επιτροπή - ενδεχομένως κατόπιν διαβούλευσης με τις αστυνομικές αρχές, τους κατασκευαστές αυτοκινήτων, τις οργανώσεις καταναλωτών και τις ασφαλιστικές εταιρείες - να διερευνήσει τις δυνατότητες καταπολέμησης της νέας αυτής διασυνοριακής μάστιγας;

3. Είναι διατεθειμένη η Επιτροπή να εγκύψει επίσης στις νέες τεχνολογικές δυνατότητες, όπως είναι λόγου χάριν η παρακολούθηση του κλεμμένου αυτοκινήτου μέσω δορυφόρων και η εξ αποστάσεως ακινητοποίησή του;

Απάντηση της κας Gradin εξ ονόματος της Επιτροπής (17 Μαρτίου 1998)

Η Επιτροπή, από δημοσιεύματα τους τελευταίους μήνες στον διεθνή τύπο, είναι ενήμερη για τον αυξανόμενο αριθμό περιπτώσεων «αυτοκινητοπειρατείας» (car-jacking) στην Ευρώπη και ειδικότερα στις Βρυξέλλες.

Στο πλαίσιο της συνεργασίας στον τομέα της δικαιοσύνης και των εσωτερικών υποθέσεων, η Επιτροπή διαχειρίζεται προγράμματα που αποσκοπούν στην ενίσχυση της αστυνομικής συνεργασίας (πρόγραμμα OISIN) και υπέβαλε πρόταση ((ΕΕ C 352 της 20.11.1997. )) για πρόγραμμα ανταλλαγών και κατάρτισης με στόχο να αυξήσει τις ικανότητες καταπολέμησης του οργανωμένου εγκλήματος (πρόγραμμα Falcone).

Επί πλέον, η Επιτροπή είναι στενά συνδεδεμένη με τις εργασίες που διεξάγονται στο Συμβούλιο σχετικά με τα ζητήματα επιβολής του νόμου για την ανάπτυξη τεχνικών μέτρων με σκοπό την αντιμετώπιση της εμπορίας κλεμμένων αυτοκινήτων.

Με βάση τις υπάρχουσες μελέτες εμπειρογνωμόνων επί του θέματος, η Επιτροπή μπορεί επίσης να εξετάσει διάφορους τρόπους ώστε να προσαρμοστεί στην τεχνική πρόοδο η οδηγία του Συμβουλίου 74/61/ΕΟΚ της 17ης Δεκεμβρίου 1973 για τις διατάξεις προστασίας των οχημάτων με κινητήρα κατά μιας μη επιτρεπόμενης χρήσεως ((ΕΕ L 38 της 11.2.1974. )).
ΓΡΑΠΤΗ ΕΡΩΤΗΣΗ E-0622/98 υποβολή: Angela Billingham (PSE) προς την Επιτροπή (9 Μαρτίου 1998)

Θέμα: Κούρδοι κρατούμενοι λόγω φρονημάτων στην Τουρκία

Έχει υπόψη της η Επιτροπή την απελπιστική κατάσταση των Κούρδων κρατουμένων λόγω φρονημάτων στην Τουρκία; Δεν υφίστανται απλώς απάνθρωπη μεταχείριση - όπως βασανιστήρια με διοχέτευση ηλεκτρικού ρεύματος - αλλά δεν τους παρέχεται ούτε η δέουσα ιατρική περίθαλψη. Είναι αποδεκτή η συμπεριφορά αυτή εκ μέρους χώρας που επιζητεί να προσχωρήσει στην Ευρωπαϊκή Ένωση;

Απάντηση του κ. Van den Broek εξ ονόματος της Επιτροπής (20 Απριλίου 1998)

Η Επιτροπή γνωρίζει την κατάσταση των δικαιωμάτων του ανθρώπου και της διαδικασίας εκδημοκρατισμού στην Τουρκία. Στην ετήσια έκθεση της στο Κοινοβούλιο για την εξέλιξη των σχέσεων με την Τουρκία από την έναρξη της ισχύος της τελωνειακής ένωσης ((Έγγρ. COM(1998) 147 τελικό. )), που εγκρίθηκε στις 4 Μαρτίου 1998, η Επιτροπή έχει λάβει γνώση ότι, στην περίοδο που μεσολάβησε από την προηγούμενη έκθεσή της, η Τουρκία δεν πραγματοποίησε ουσιαστική πρόοδο στον τομέα αυτό. Η αξιολόγηση αυτή είχε ήδη γίνει από την Επιτροπή στο τμήμα της Ατζέντα 2000 ((Έγγρ. COM(97) 2000 τελικό. )) που κάλυπτε την Τουρκία.

Το Ευρωπαϊκό Συμβούλιο του Λουξεμβούργου, που έγινε το Δεκέμβριο του 1997, διαπίστωσε ότι δεν συγκρίνουν οι οικονομικές και πολιτικές προϋποθέσεις που θα επέτρεπαν ενδεχόμενο άνοιγμα διαπραγματεύσεων με την Τουρκία για προσχώρηση. Το Συμβούλιο θεώρησε, ωστόσο, σημαντικό να εκπονήσει μια ευρωπαϊκή στρατηγική υπέρ της Τουρκίας, προσεγγίζοντάς την με την Κοινότητα σε όλους του τομείς. Η ανακοίνωση με τίτλο «μια ευρωπαϊκή στρατηγική για την Τουρκία - πρώτες λειτουργικές προτάσεις της Επιτροπής» ((Έγγρ. COM(1998) 124 τελικό. )), που υιοθετήθηκε από την Επιτροπή στις 4 Μαρτίου 1998, αποβλέπει στο να βοηθήσει την Τουρκία να προβεί στις απαραίτητες πολιτικές και οικονομικές μεταρρυθμίσεις για την προσέγγισή της με την Κοινότητα.
ΓΡΑΠΤΗ ΕΡΩΤΗΣΗ E-0417/98 υποβολή: Freddy Blak (PSE) προς την Επιτροπή (24 Φεβρουαρίου 1998)

Θέμα: Καταπολέμηση της ανεργίας

Μπορεί η Επιτροπή να ανακοινώσει ποσά κοινοτικοί πόροι χρησιμοποιούνται για την καταπολέμηση της ανεργίας στον εμπορικό τομέα, κατανέμοντας τα στοιχεία στους διάφορους τομείς;

Ποιές Γενικές Διευθύνσεις διαχειρίζονται τους πόρους, και σε ποιά κριτήρια αξιολόγησης βασίζεται η σειρά προτεραιότητας των σχεδίων που υποβάλλονται;

Απάντηση του κ. Flynn εξ ονόματος της Επιτροπής (6 Μαΐου 1998)

Το Ευρωπαϊκό Κοινωνικό Ταμείου (ΕΚΤ) είναι το κύριο εργαλείο της Κοινότητας για την ανάπτυξη του ανθρώπινου δυναμικού και τη βελτίωση της λειτουργίας της αγοράς εργασίας σε όλη την Κοινότητα. Η προσέγγιση του ΕΚΤ δεν είναι τομεακή, αλλά καλύπτει πλατύ φάσμα δραστηριοτήτων με στόχο τη βελτίωση της απασχολησιμότητας των ατόμων στην τοπική αγορά εργασίας μέσω της επιμόρφωσής τους για να δουλέψουν στις διαθέσιμες θέσεις εργασίας ή με το να τους δώσει πρόσβαση στις νέες ευκαιρίες για απασχόληση. Ωστόσο οι τοπικές αρχές μπορούν * μέσα στο συμφωνημένο πλαίσιο κοινοτικής υποστήριξης και σε συμφωνία με τον κανονισμό του ΕΚΤ * να προτείνουν ειδικά προγράμματα που ευνοούν την ανάπτυξη της τοπικής απασχόλησης σε ένα ειδικό κλάδο. Περισσότερο από το 50% των ποσών που προορίζονται από το ΕΚΤ στην ανάπτυξη του ανθρώπινου δυναμικού κατά την περίοδο 1994-1999 δαπανάται για μέτρα που επικεντρώνονται γενικά στους αποκλειομένους ή σε εκείνους που εκτίθενται στον αποκλεισμό από την αγορά εργασίας, αλλά δεν είναι δυνατόν να κατανείμουμε τα συνολικά αυτά ποσά κατά κλάδο.

Ενώ το ΕΚΤ παίζει οργανικό ρόλο όσον αφορά τη διευκόλυνση των ατόμων με διάφορα σημεία εξάρτησης από την αγορά εργασίας να διατηρήσουν ή να βελτιώσουν την απασχολησιμότητά τους, άλλα διαρθρωτικά ταμεία όπως το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), το Χρηματοδοτικό Μέσο Προσανατολισμού της Αλιείας (ΧΜΠΑ) και το Ευρωπαϊκό Ταμείο Περιφερειακής Ανάπτυξης (ΕΤΠΑ) υποστηρίζουν και αναπτύσσουν τις ευκαιρίες απασχόλησης μέσω επενδύσεων στην υποδομή και στην οικοδόμηση ικανότητας καθώς και μέσω επενδύσεων σε αγροτικές περιοχές και σε αγροκτήματα. Τα κριτήρια που χρησιμοποιούνται για τον καθορισμό της φύσης των επιλέξιμων έργων για υποστήριξη από τα διαρθρωτικά ταμεία προτείνονται μέσα στις συνοδευτικές κατευθυντήριες γραμμές και πιο πρόσφατα στο πλαίσιο της ενδιάμεσης επισκόπησης ((Κοινοτικές διαρθρωτικές παρεμβάσεις και απασχόληση, COM(96) 109 τελικό. Σημείωση για προσανατολισμό σχετικά με τις ενέργειες στις παρακμάζουσες βιομηχανικές περιοχές (στόχος 2) για τη δεύτερη περίοδο προγραμματισμού 1997-1999 της 29.4.1996. Προτεραιότητες για την προσαρμογή των προγραμμάτων των διαρθρωτικών ταμείων έως τα τέλη του 1999 * κατευθυντήριες γραμμές της Ευρωπαϊκής Επιτροπής της 30.5.1997. )).
ΓΡΑΠΤΗ ΕΡΩΤΗΣΗ E-0808/98 υποβολή: Hedy d'Ancona (PSE) προς την Επιτροπή (26 Μαρτίου 1998)

Θέμα: Έρευνα υπό τον τίτλο «An appraisal of technologies of political control - interim study» του STOA του Ευρωπαοκού Κοινοβουλίου (ΡΕ 166.499/Int.St)

Έχοντας, μεταξύ άλλων, υπόψη τις προσπάθειες του Ευρωπαϊκού Κοινοβουλίου για να τεθούν εγγυήσεις για την προστασία του ιδιωτικού περιβάλλοντος των πολιτών, ποια είναι τα συμπεράσματα της Επιτροπής από την έκθεση» An appraisal of technologies of political control - interim study» του STOA του Ευρωπαϊκού Κοινοβουλίου (ΡΕ 166.499/Int.St), όπου διαπιστώνεται ότι η «οριζόντια διάδοση» νέων τεχνικών συνεπάγεται απειλές για τον εν λόγω τομέα;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0807/98, E-0808/98 και E-0809/98 (7 Μαΐου 1998)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ P-0549/98 υποβολή: Lyndon Harrison (PSE) προς την Επιτροπή (19 Φεβρουαρίου 1998)

Θέμα: Κακομεταχείριση παιδιών σε ελληνικά ιδρύματα παιδικής μέριμνας

Ένα ντοκυμαντέρ, που πρόσφατα μεταδόθηκε από το βρετανικό Κανάλι 4, αποκάλυψε τις ελεεινές και άθλιες συνθήκες διαβίωσης παιδιών σε πολυάριθμα ελληνικά ιδρύματα παιδικής μέριμνας.

Σύμφωνα με το εν λόγω ντοκυμαντέρ, πολυάριθμα μικρά παιδιά στα κρατικά ιδρύματα παιδικής μέριμνας της Καρδίτσας και των Σερρών δεν σηκώνονται από τα κρεβάτια τους εδώ και χρόνια, δεν τους επιτρέπεται να βλέπουν το φως της ημέρας και δεν τους χορηγείται καμία θεραπεία. Επιπλέον, το ντοκυμαντέρ δείχνει παιδιά δεμένα χειροπόδαρα στα κρεβάτια τους και άλλα παιδιά κλειδωμένα σε κλουβιά.

1. Θα μπορούσε άραγε η Επιτροπή να επιβεβαιώσει ότι κανένα από τα προαναφερθέντα ιδρύματα ή άλλα κέντρα όπου παιδιά διαβιούν κάτω από παρόμοιες συνθήκες δεν εισπράττει κοινοτική χρηματοδότηση;

2. Τι σκοπεύει να πράξει η Επιτροπή προκειμένου να ενθαρρύνει τις ελληνικές αρχές να εγκαταλείψουν αυτές τις πρωτόγονες και απεχθείς πρακτικές;

Απάντηση του κ. Flynn εξ ονόματος της Επιτροπής (3 Απριλίου 1998)

Τέτοιου είδους ιδρύματα δεν έχουν χρηματοδοτηθεί από το κονδύλιο Β3-4108 που αφορά μέτρα για την οικογένεια και τα παιδιά εφόσον δεν δίνονται χρήματα απευθείας σε τοπικές οργανώσεις για έξοδα λειτουργίας. Το κονδύλιο αυτό δίνει τη δυνατότητα σε κυβερνήσεις, ερευνητές και μη κυβερνητικές οργανώσεις (ΜΚΟ) να ανταλλάσσουν πληροφορίες ή να διεξάγουν μελέτες.

Η Επιτροπή έχει συγχρηματοδοτήσει αρκετά σεμινάρια για την προαγωγή των δικαιωμάτων του παιδιού και την προστασία του παιδιού σε διάφορα κράτη μέλη. Αντιπρόσωποι από την Ελλάδα έχουν συμμετάσχει στα σεμινάρια αυτά. Επιπλέον θα διοργανωθεί ένα μεγάλο συνέδριο στην Ελλάδα υπό την αιγίδα της Επιτροπής το Μάιο του 1998, στους σκοπούς του οποίου θα συμπεριλαμβάνεται και η ευημερία του παιδιού.

Η Επιτροπή χρηματοδοτεί επίσης την πρωτοβουλία «Δάφνη» που βοηθά τις ΜΚΟ και οργανώσεις εθελοντών να αναλάβουν δράση για την εξάλειψη της βίας κατά των γυναικών, των νέων και των παιδιών. Οι ΜΚΟ που δραστηριοποιούνται στον τομέα αυτό μπορούν να υποβάλουν προτάσεις με σκοπό την πρόληψη της βίας (όπου συμπεριλαμβάνεται η κακομεταχείριση) και την προστασία ή αποκατάσταση των θυμάτων της βίας.

Τα ιδρύματα που ανέφερε το αξιότιμο μέλος του Κοινοβουλίου δεν έχουν λάβει τέτοιου είδους χρηματοδότηση στο πλαίσιο του κοινοτικού πλαισίου στήριξης της Ελλάδας για την περίοδο 1994-1999.
ΓΡΑΠΤΗ ΕΡΩΤΗΣΗ P-1268/98 υποβολή: Katerina Daskalaki (UPE) προς το Συμβούλιο (21 Απριλίου 1998)

Θέμα: Νέοι τουρκικοί βανδαλισμοί

Νέα βάρβαρη επίθεση εναντίον θρησκευτικών μνημείων έγινε στην Κωνσταντινούπολη. Στόχος, στη φορά αυτή, το ορθόδοξο χριστιανικό νεκροταφείο, όπου συλήθηκαν 51 τάφοι. Έχουν προηγηθεί η γνωστή επίθεση (με άγρια δολοφονία του φύλακα) στον Άγιο Θεράποντα, καθώς και επανειλημμένες επιθέσεις στο Οικουμενικό Πατριαρχείο και επίθεση στην εκκλησία του Ευαγγελισμού στην Ίμβρο. Οι δράστες (ομάδες που έχουν στόχο και τα εβραϊκά νεκροταφεία) ουδέποτε συλλαμβάνονται.

Το Συμβούλιο της ΕΕ οσάκις ερωτάται απαντά με γενικότητες και ευχολόγια. Ερωτάται: σκοπεύει να προβεί σε συγκεκριμένα διαβήματα προς την Τουρκία για τους βανδαλισμούς αυτούς όταν μάλιστα δείχνει αυξημένο ενδιαφέρον για τον «ευρωπαϊκό προσανατολισμό» της χώρας αυτής;

Απάντηση (6 Ιουλίου 1998)

Το Συμβούλιο εκφράζει τη λύπη του για τα γεγονότα που αναφέρει το αξιότιμο μέλος του Κοινοβουλίου και γνωρίζει καλά ότι βάσει της Συνθήκης της Λωζάνης του 1923, η τουρκική κυβέρνηση ανέλαβε να παρέχει πλήρη προστασία σε εκκλησίες, συναγωγές, νεκροταφεία και λοιπές θρησκευτικές εγκαταστάσεις μη μουσουλμανικών μειονοτήτων.

Το Συμβούλιο επιθυμεί να επιβεβαιώσει και πάλι τη σημασία που αποδίδει στην ενίσχυση των δεσμών της Τουρκίας με την Ευρωπαϊκή 'Ενωση, αλλά θεωρεί επίσης καθήκον του να υπενθυμίσει ότι η ενίσχυση των δεσμών αυτών εξαρτάται επίσης από τη συνέχιση των πολιτικών και οικονομικών μεταρρυθμίσεων τις οποίες ανέλαβε η Τουρκία, ιδίως για την ευθυγράμμιση των κανόνων και των πρακτικών στον τομέα των ανθρώπινων δικαιωμάτων με τις αντίστοιχες πρακτικές και κανόνες που ισχύουν στην Ευρωπαϊκή 'Ενωση.

Οι συγκεκριμένες περιπτώσεις στις οποίες αναφέρεται το αξιότιμο μέλος του Κοινοβουλίου δεν έχουν μέχρι στιγμής συζητηθεί από το Συμβούλιο το οποίο δεν θα παραλείψει, ωστόσο, να γνωστοποιήσει στις τουρκικές αρχές ότι αποδίδει ιδιαίτερη σημασία στην κατάλληλη προστασία των ανθρώπινων δικαιωμάτων. Η συνεργασία στον τομέα των ανθρώπινων δικαιωμάτων αποτελεί μια σταθερά του διαλόγου με την τουρκική κυβέρνηση και αποτελεί αναπόσπαστο μέρος της ευρωπαϊκής στρατηγικής έναντι της Τουρκίας.
ΓΡΑΠΤΗ ΕΡΩΤΗΣΗ E-1090/98 υποβολή: Graham Mather (PPE) προς το Συμβούλιο (6 Απριλίου 1998)

Θέμα: Σχέδιο οδηγίας για την προσέγγιση των νομοθεσιών, διατάξεων και διοικητικών θέσεων των κρατών μελών σχετικά με τη διαφήμιση των προοόντων καπνού

Δύναται το Συμβούλιο να παράσχει στοιχεία των συνταγματικών συνεπειών που προβλέπεται ότι θα έχει η πρόταση οδηγίας για τα κράτη μέλη, συγκεκριμένα όσον αφορά τις πολιτικές ελευθερίες;

Ως έχει, το σχέδιο οδηγίας δεν παραπέμπει στην αρχή της επικουρικότητας ή την εξάρτηση από όρους. Δύναται το Συμβούλιο να δηλώσει επισήμως ότι έλαβε υπόψη του αυτές τις αρχές κατά την εκπόνηση της κοινής θέσεώς του και να εξηγήσει τα συμπεράσματα στα οποία κατέληξε;

Κοινή απάντηση στις γραπτές ερωτήσεις Ε-1090/98 και Π-1256/98 (6 Ιουλίου 1998)

1. 'Οπως γνωρίζουν οι αξιότιμοι βουλευτές, το Ευρωπαϊκό Κοινοβούλιο, μετά από διεξοδική συζήτηση, ενέκρινε σε δεύτερη ανάγνωση, στις 13 Μαΐου 1998, την κοινή θέση του Συμβουλίου σχετικά με την οδηγία του Ευρωπαϊκού Κοινοβουλίου και του Συμβουλίου σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών στον τομέα της διαφήμισης και της χορηγίας υπέρ των προϊόντων καπνού. Κατ' ακολουθίαν, το Συμβούλιο εξέδωσε την οδηγία κατά τη σύνοδό του της 22ας Ιουνίου 1998.

2. Οι λόγοι που κινητοποίησαν το Συμβούλιο κατά τις εργασίες κατά τις οποίες διαμορφώθηκε η κοινή θέση, επεξηγήθηκαν λεπτομερώς στις αιτιολογικές παραγράφους και στην αιτιολογική έκθεση που διαβιβάσθηκαν στο Ευρωπαϊκό Κοινοβούλιο πριν από τη δεύτερη ανάγνωση. Το Συμβούλιο κρίνει ότι η κοινή αυτή θέση δεν δημιουργεί προβλήματα όσον αφορά τις δημόσιες ελευθερίες και ότι σέβεται πλήρως τις αρχές της επικουρικότητας και των προϋποθέσεων.

3. Tέλος, το Συμβούλιο υπενθυμίζει στους αξιότιμους βουλευτές ότι εναπόκειται στην Επιτροπή να φροντίσει για την εφαρμογή των διατάξεων που θεσπίζονται από τα θεσμικά όργανα δυνάμει της Συνθήκης και ότι το Δικαστήριο είναι αρμόδιο για την ερμηνεία τους.